Societat Un informe intern de CatSalut insta a actuar al marge de Madrid Recorda que el sistema no podria afrontar un rebrot com el de l’inici de la crisi | Alerta del desgast físic i emocional









Part de l'informe Comella on demana actuar al marge de Madrid per garantir la qualitat assistencial a Catalunya Quico Sallés

“Cal assegurar que les decisions sobre polítiques de salut pública en relació a confinament es facin tenint present la situació específica i l’evolució de l’epidèmia a Catalunya”. Aquesta és una de les sis conclusions principals que signa el director del Servei Català de la Salut, Adrià Comella, en un informe intern del passat 11 d’abril en relació als “plans de desconfinament” arran de la pandèmia de la COVID19. Ras i curt, els tècnics de Salut Pública del departament d’Alba Vergès insten al Govern a actuar al marge de Madrid per garantir tant el sistema sanitari com la salut del conjunt de la ciutadania. Això és que qualsevol decisió sanitària important s’ha de prendre a partir del context específic de Catalunya

A l’informe titulat “Situació del Sistema de Salut de Catalunya arrel de l’epidènia de COVID 19 i posicionament del servei català de la Salut en relació als plans de desconfinament informe executiu 11704/2020”, i al que ha tingut accés El Món, té sis planes i no s’està de gaires romanços. Així deixa clar que “des del Servei Català de la Salut entenem que en relació a la política de desconfinament seria prudent que a Catalunya s’iniciés com a mínim una setmana després que s’hagi iniciat a la comunitat de Madrid”.

En aquest sentit, argumenta que “Madrid ha anat per endavant aproximadament una setmana en relació a aquesta transmissió i en l’expressió clínica de la infecció”. L’informe remarca que l’epidèmia ha tingut un “comportament diferent en el conjunt de l’Estat tant pel que fa la intensitat com a la velocitat de transmissió”, el que argumentaria decisions específiques per a cada territori, especialment a Catalunya.

Tensió elevada

El dossier també ensenya la preocupació per “un important desgast físic i emocional dels professionals que estan rendint a un ritme altíssim durant totes aquestes setmanes”. En aquest marc, Comella alerta que la capacitat de resposta “s’està produint a costa d’una tensió molt elevada i d’una capacitat forçada dins i fora dels centres hospitalaris”.

Per això, el director de Catsalut demana “més temps distenció” per reduir el nombre d’hospitalitzats. Tot perquè si “per qualsevol causa el sistema hagués de tornar a donar una resposta igual o similar a la que va haver de donar a l’inici de la crisi seria molt probable que es posés en risc atendre la nova demanda generada com ha pogut ser atesa fins a la data”.